**APSTIPRINĀTI**

ar Jelgavas valstspilsētas domes

26.08.2021. lēmumu Nr.13/11

**NOTEIKUMI**

**Jelgavas valstspilsētas pašvaldības ielu ikdienas uzturēšanas kārtība**

*Izdoti saskaņā ar*

*likuma “Par autoceļiem” 1.panta otro daļu,*

*likuma “Par pašvaldībām” 15.panta pirmās daļas 2.punktu,*

*21.panta pirmās daļas 23.punktu*

**I. Vispārīgie noteikumi**

1. Noteikumi nosaka Jelgavas valstspilsētas pašvaldībai (turpmāk – pašvaldība) piederošo un pārvaldībā esošo ielu (turpmāk - ielas) ikdienas uzturēšanas kārtību.
2. Noteikumi neattiecas uz Jelgavas valstspilsētas attīstības plānošanas dokumentos iekļautām ielām, kas nav izbūvētas, un ielām, kas nav reģistrētas pašvaldību ceļu un ielu reģistrā Ministru kabineta noteiktajā kārtībā.
3. Noteikumos lietoti termini:
	1. **iela** – pašvaldības īpašumā vai valdījumā esoša mehanizēto transportlīdzekļu satiksmei paredzēta kompleksa inženierbūve (tai skaitā tilts, satiksmes pārvads un cita transporta būve, kas atrodas ielu sarkano līniju robežās), kas reģistrēta pašvaldību ceļu un ielu reģistrā Ministru kabineta noteiktajā kārtībā;
	2. **ielu ikdienas uzturēšana**– darbību kopums, kas nodrošina ielu un to kompleksā ietilpstošu būvju saglabāšanu, satiksmes organizācijas tehnisko līdzekļu uzturēšanu lietošanas kārtībā atbilstoši normatīvajiem aktiem un standartiem ceļu satiksmes drošības jomā, kā arī drošu transportlīdzekļu satiksmi pa ielām pastāvīgos un mainīgos laikapstākļos;
	3. **saistīts segums** – ar saistvielām saistīta ielas konstrukcija satiksmes slodzes uzņemšanai;
	4. **nesaistīts segums** – ar saistvielām nesaistīta ielas konstrukcija satiksmes slodzes uzņemšanai;
	5. **pastāvīgi laikapstākļi** – laikapstākļi, kad gaisa temperatūra ir pastāvīga, nav nokrišņu, uz ielas neveidojas apledojums un uz ielas brauktuves netiek uzputināts sniegs vēja ietekmē;
	6. **mainīgi laikapstākļi** – laikapstākļi, kad iestājas kāds no minētajiem nosacījumiem — uz ielas brauktuves veidojas apledojums, krājas sniegs vai veidojas sniega sanesumi;
	7. **ziemas sezona** – laikposms no 16.oktobra līdz 15.aprīlim;
	8. **vasaras sezona** – laikposms no 16.aprīļa līdz 15.oktobrim;
	9. **ārkārtēji laikapstākļi:**
		1. **ziemas sezonā** – laikapstākļi, kad ir spēkā vismaz viens no šādiem nosacījumiem:
			1. sniega kārtas biezums pēc četru stundu snigšanas pārsniedz 10 cm;
			2. snigšana nepārtraukti turpinās ilgāk par sešām stundām 24 stundu laikā un sniega kārtas biezums pārsniedz 4 cm;
			3. atkala vai lietus uz sasalušas brauktuves izveido apledojumu;
			4. vēja ātrums pārsniedz 20 metrus sekundē;
			5. uz brauktuves veidojas sniega sanesumi;
			6. nokrišņi appludina vai bojā ielu, vai samazina tās nestspēju;
			7. laikapstākļu ietekmes rezultātā tiek samazināta ielas nestspēja.
		2. **pārējā laikā,** izņemot noteikumu 3.10.1.apakšpunktā noteikto laiku –laikapstākļi, kad ir spēkā vismaz viens no šādiem nosacījumiem**:**
			1. nokrišņi appludina vai bojā ielu, vai samazina tās nestspēju;
			2. vēja ātrums pārsniedz 20 metrus sekundē;
			3. uz ielas veidojas apledojums vai snieg.
4. Jelgavas valstspilsētas pašvaldības iestāde „Pilsētsaimniecība” (turpmāk – JVPI „Pilsētsaimniecība”) organizē ielu ikdienas uzturēšanas darbus un nodrošina to izpildes kontroli noteikumos noteiktajā kārtībā un atbilstoši JVPI „Pilsētsaimniecība” nolikumā noteiktajai kompetencei.

**II. Ielu ikdienas uzturēšanas prasības**

1. Ielu ikdienas uzturēšanas darbu veikšanas kārtība, izpildes kontrole un kvalitāte noteikta atbilstoši ielu ikdienas uzturēšanas klasēm, ievērojot VSIA „Latvijas Valsts ceļi” aktuālo Ceļu specifikāciju un JVPI „Pilsētsaimniecība” apstiprināto „Ielu un ceļu ikdienas uzturēšanas darbu tehniskās specifikācijas” prasības.
2. Ielas ikdienas uzturēšanas klasi nosaka, ievērojot ielas nozīmīgumu pašvaldības ielu tīklā un transportlīdzekļu satiksmes kustības intensitāti.
3. Ielu ikdienas uzturēšanas klases noteiktas šādi:
	1. **A uzturēšanas** klase - maģistrālām ielām, kas nodrošina galveno satiksmes kustību pilsētā, un ielu posmiem, kas iekļauti valsts autoceļu un valsts autoceļu maršrutā ietvertajos pašvaldībām piederošo autoceļu posmu sarakstos;
	2. **B uzturēšanas** klase - starpkvartālu ielām, kas nodrošina satiksmi starp maģistrālajām ielām vai pilsētas nozīmes centriem;
	3. **C uzturēšanas** klase - iekškvartāla ielām, kas nodrošina satiksmi starp starpkvartālu un maģistrālajām ielām un pilsētas nozīmes teritorijām;
	4. **D** **uzturēšanas** klase - pārējām ielām.
4. Ielu ikdienas uzturēšanas klases noteiktas šo noteikumu l. pielikumā „Jelgavas valstspilsētas ielu un to posmu klasifikācija pēc ikdienas uzturēšanas klases”.
5. Lai nodrošinātu netraucētu transportlīdzekļu satiksmi uz ielām, JVPI „Pilsētsaimniecība” organizē ielu uzturēšanu, ievērojot prasības un darbu izpildes termiņus, kas attiecīgajai ielu ikdienas uzturēšanas klasei noteikti saskaņā ar šo noteikumu 2. pielikumu „Ielu segumu un nomaļu uzturēšanas prasību izpildes laiks”, 3.pielikumu „Ielu konstrukcijas un ielu kompleksā ietilpstošu būvju uzturēšanas prasību izpildes laiks” un 4.pielikumu „Ielu uzturēšanas prasību izpildes laiks ziemas sezonā”.
6. Ārkārtējo laikapstākļu laikā veiktajām ielu ikdienas uzturēšanas darbībām ir pieļaujamas atkāpes no noteiktās ielu ikdienas uzturēšanas klases prasībām.
7. Ielas ikdienas uzturēšanas klasi nepiemēro uz laiku, kad ielā vai tās posmā tiek veikti būvdarbi.
8. JVPI „Pilsētsaimniecība” nodrošina ielu ikdienas uzturēšanas prasību izpildes kontroli:
	1. uz A uzturēšanas klases ielām – ne retāk kā reizi divās nedēļās;
	2. uz B uzturēšanas klases ielām– ne retāk kā reizi mēnesī;
	3. uz C uzturēšanas klases ielām – ne retāk kā reizi divos mēnešos;
	4. uz D uzturēšanas klases ielām – ne retāk kā reizi ceturksnī;
	5. tiltu, pārvadu un tuneļu konstrukcijām – ne retāk kā reizi ceturksnī.
9. Ja ielu ikdienas uzturēšanai piešķirtais finansējums nav pietiekams, lai nodrošinātu ielu ikdienas uzturēšanas klasei atbilstošo uzturēšanas prasību izpildi, JVPI „Pilsētsaimniecība” iesniedz ziņojumu Jelgavas valstspilsētas domei, kurā norāda:
	1. noteikumos noteikto kopējo prasību izpildei nepieciešamā finansējuma apmēru;
	2. pamatojumu papildu finansējuma piešķiršanai ielu ikdienas uzturēšanai atbilstoši ielu ikdienas uzturēšanas klasēm;
	3. pēc nepieciešamības sarakstu ar ielām vai to posmiem, kuriem samazināma ielu ikdienas uzturēšanas klase.
10. Jelgavas valstspilsētas dome var grozīt ielas vai tā posma ikdienas uzturēšanas klasi, pamatojoties uz noteikumu 13. punktā minēto ziņojumu.
11. Ielas lietošanu uz laiku var aizliegt vai ierobežot klimatisko apstākļu dēļ, kā arī citos gadījumos, kad ielas stāvoklis ir transportlīdzekļu satiksmei bīstams vai ielas konstrukciju apdraudošs.

**III. Noslēguma jautājumi**

1. Noteikumi stājas spēkā 2021.gada 1.septembrī.
2. JVPI „Pilsētsaimniecība” noteikumus publicē tīmekļa vietnē www.pilsetsaimnieciba.lv.

JVPI “Pilsētsaimniecība” vadītājs M.Mielavs